b'\n_START_ARTICLE_\nWalesinspringerspanieli\n_START_SECTION_\nUlkon\xc3\xa4k\xc3\xb6\n_START_PARAGRAPH_\nWalesinspringerspanieli on keskikokoinen ja sopusuhtainen koira. Se on tiivisrakenteinen, ei korkearaajainen, rakenteeltaan hyvin kest\xc3\xa4v\xc3\xa4 ja rankkaan ty\xc3\xb6skentelyyn soveltuva. Walesinspringerspanieli on nopea ja aktiivinen liikkuja, jonka liikkeiss\xc3\xa4 on tehoa ja ty\xc3\xb6nt\xc3\xb6voimaa.Uroksen s\xc3\xa4k\xc3\xa4korkeus keskim\xc3\xa4\xc3\xa4rin 48 cm, nartun 46 cm. V\xc3\xa4rein\xc3\xa4 hyv\xc3\xa4ksyt\xc3\xa4\xc3\xa4n ainoastaan syv\xc3\xa4npunainen ja valkoinen. Silm\xc3\xa4t ovat ruskeat ja mantelin muotoiset. Turkki on tuuhea, suora ja silkkim\xc3\xa4isen sile\xc3\xa4. Melko pienet ja viinilehden muotoiset luppakorvat kiinnittyv\xc3\xa4t alas.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nWelshi on luonteeltaan vilkas, eloisa ja eritt\xc3\xa4in sosiaalinen. Se tulee yleens\xc3\xa4 hyvin toimeen muiden koirien ja lasten kanssa. Welshi haluaa viett\xc3\xa4\xc3\xa4 aikaa perheens\xc3\xa4 kanssa ja osallistua perheen toimiin. Welshi tarvitsee aktiivisen kodin, jossa liikutaan paljon luonnossa. Se sopii hyvin my\xc3\xb6s kerrostaloon, kunhan vain huolehditaan riitt\xc3\xa4v\xc3\xa4st\xc3\xa4 liikunnasta ja aktiviteeteista._NEWLINE_Rotu ei ole yleens\xc3\xa4 kovinkaan herkk\xc3\xa4haukkuinen, ja monipuolisuutensa ansiosta se soveltuu eritt\xc3\xa4in moneen toimintaan, erityisesti liikunnallisiin lajeihin, mets\xc3\xa4stykseen, mej\xc3\xa4\xc3\xa4n (mets\xc3\xa4styskoirien j\xc3\xa4ljestyskoe), agilityyn ja n\xc3\xa4yttelyihin. Rotu soveltuu moniin palveluskoiralajeihinkin, mutta kilpailuoikeuksia sill\xc3\xa4 ei niiss\xc3\xa4 ole. Spanielien mets\xc3\xa4styskokeissa (SPME) walesinspringerspanieleita starttaa harvakseltaan. K\xc3\xa4ytt\xc3\xb6valion tittelin on Suomessa saavuttanut aikojen kuluessa yhteens\xc3\xa4 6 walesinspringerspanielia. _NEWLINE_Welshi on toiminnanhaluinen, miellytt\xc3\xa4misenhaluinen ja nopeasti oppiva, mutta vilkkaana koirana sen keskittymiskyky ei ole paras mahdollinen. Sen kouluttaminen vaatii johdonmukaisuutta ja selkeit\xc3\xa4 rajoja pennusta alkaen. Usein jotkut urokset ovat taipuvaisia dominointiin, mutta siit\xc3\xa4 huolimatta pehmeit\xc3\xa4 luonteeltaan. Welshi voi antaa itsest\xc3\xa4\xc3\xa4n joskus et\xc3\xa4isen kuvan spanieille tyypillisell\xc3\xa4 surullisella ilmeell\xc3\xa4\xc3\xa4n, mutta se on aina valmis hauskanpitoon, juoksuun ja telmimiseen. Welshin ei tulisi koskaan olla hermostunut tai aggressiivinen. Rotu s\xc3\xa4ilytt\xc3\xa4\xc3\xa4 usein vanhanakin leikkisyytens\xc3\xa4._NEWLINE_Welshill\xc3\xa4 on yleens\xc3\xa4 hyv\xc3\xa4 ja monipuolinen ruokahalu.\n_START_SECTION_\nAlkuper\xc3\xa4\n_START_PARAGRAPH_\nWalesinspringerspanieli on vanha englantilainen rotu. Tiett\xc3\xa4v\xc3\xa4sti samoja rotupiirteist\xc3\xa4 tunnistettavia koiria on ollut Britteinsaarilla jo 1700-luvulla, jolloin niit\xc3\xa4 k\xc3\xa4ytettiin yl\xc3\xb6sajavina ja noutavina lintukoirina. Virallisesti rotu tunnustettiin Englannin kennelliitossa vuonna 1902, mutta jo sit\xc3\xa4 ennen ensimm\xc3\xa4iset walesinspringerspanielit olivat esiintyneet n\xc3\xa4yttelykehiss\xc3\xa4 walesincockerspanieleina. Pian rodun tunnustamisen j\xc3\xa4lkeen perustettiin The Welsh Spaniel Club, mutta sen toiminta lakkasi ensimm\xc3\xa4isen maailmansodan puhjetessa. Kiinnostusta rotua kohtaan oli kuitenkin runsaasti erityisesti Etel\xc3\xa4-Walesin alueella, ja vuonna 1923 perustettiin The Welsh Springer Spaniel Club. Ensimm\xc3\xa4iseen ensimm\xc3\xa4isen maailmansodan j\xc3\xa4lkeen pidettyyn Cruftin n\xc3\xa4yttelyyn vuonna 1924 ilmoitettiin 19 welshi\xc3\xa4. Toinen maailmansota keskeytti The Welsh Springer Spaniel Clubin toiminnan, mutta j\xc3\xa4rjest\xc3\xb6 pysyi kuitenkin pystyss\xc3\xa4._NEWLINE_Rodun laajamittainen jalostus alkoi vasta sotien j\xc3\xa4lkeen. Aluksi toiminnan painopiste oli k\xc3\xa4ytt\xc3\xb6ominaisuuksissa, mutta v\xc3\xa4hitellen k\xc3\xa4ytt\xc3\xb6kokeen suosio laski ja kokeita jouduttiin jopa peruuttamaan osallistujien v\xc3\xa4hyyden vuoksi. Pitk\xc3\xa4\xc3\xa4n aikaan kokeita ei j\xc3\xa4rjestety lainkaan. K\xc3\xa4ytt\xc3\xb6puolen koirat menestyiv\xc3\xa4t kuitenkin my\xc3\xb6s n\xc3\xa4yttelyiss\xc3\xa4, ja rotu soveltuukin yh\xc3\xa4 sek\xc3\xa4 n\xc3\xa4yttely- ett\xc3\xa4 mets\xc3\xa4stysk\xc3\xa4ytt\xc3\xb6\xc3\xb6n. K\xc3\xa4ytt\xc3\xb6kokeen suosio on sittemmin kasvanut._NEWLINE_Welshien rekister\xc3\xb6intim\xc3\xa4\xc3\xa4r\xc3\xa4 on Englannissa nykyisin keskim\xc3\xa4\xc3\xa4rin 600 yksil\xc3\xb6\xc3\xa4 vuodessa. Suomeen ensimm\xc3\xa4iset walesinspringerspanielit tuotiin Ruotsista vuonna 1967, ja ensimm\xc3\xa4iset pennut syntyiv\xc3\xa4t 1968. Rotu on v\xc3\xa4hitellen lis\xc3\xa4nnyt suosiotaan, ja vuonna 2004 Suomessa rekister\xc3\xb6itiin 189 welshi\xc3\xa4.\n_START_SECTION_\nTerveys\n_START_PARAGRAPH_\nWalesinspringerspanieli on suhteellisen terve ja pitk\xc3\xa4ik\xc3\xa4inen koira. Rotu kuuluu PEVISA-ohjelmaan, ja pentueen rekister\xc3\xb6innin ehtona on vanhempien silm\xc3\xa4-ja lonkkatutkimukset. Lonkkanivelen dysplasiaa esiintyy jonkin verran, mutta muihin rotuihin verrattuna tilanne on hyv\xc3\xa4. Perinn\xc3\xb6llisist\xc3\xa4 silm\xc3\xa4sairauksista tutkitaan PRA, RD ja HC, joita rodussa tavataan kuitenkin harvemmin. Liikaripset ovat yleistyneet viime vuosina. Suomessa on tavattu yksitt\xc3\xa4isi\xc3\xa4 tapauksia muun muassa epilepsiaa ja kilpirauhanen vajaatoimintaa. Iho- ja korvatulehduksia esiintyy keskim\xc3\xa4\xc3\xa4rin saman verran kuin muilla saman karvanlaadun omaavilla roduilla.'